**Primer dobre prakse:**

**Izvajanje programa VARNO S SONCEM v osnovni šoli Primoža Trubarja Laško**

Naša osnovna šola sodeluje v programu Varno s soncem že več let, nanj se vsako leto skrbno pripravimo. Naj v uvodu še dodam, da je naša šola tudi Zdrava šola.

Tim Zdrave šole že v začetku leta določi teme, ki jih bomo v tekočem šolskem letu izvajali in izvajalce le teh. Programe, za katere se odločimo, najprej predstavimo na skupni konferenci. Takrat določimo in razdelimo tudi naloge med izvajalce posameznih programov, seveda tudi za program Varno s soncem.

Menimo, da je zelo pomembno, da se naši učenci seznanijo z vsebino programa Varno s soncem in skrb za ustrezno zaščito pred prekomernim delovanjem sončnih žarkov osvojijo kot svoj način vedenja. S tem bistveno doprinesejo k zmanjšanju možnosti za razvoj katere od zgodnjih ali kasnih posledic prekomernega izpostavljanja UV žarčenju. Zato z vsebino programa Varno s soncem vsako leto seznanimo vse učence matične in vseh podružničnih šol. Pri tem uporabimo s strani nosilca posredovan material v tiskani oz. e-obliki (plakati, pp prezentacije, zloženke itd.) in namenska gradiva, objavljena na spletnih straneh nosilca programa Varno s soncem.

Na manjših podružničnih šolah program predstavijo kar njihove učiteljice, kasneje pa ga v smislu upoštevanja vseh priporočil zaščite pred soncem tudi dnevno izvajajo. Veliko dejavnosti namreč izvajajo na prostem.

Na matični šoli in eni od večjih podružnic pa izvajamo program malo drugače:

Učiteljice biologije in naravoslovja prejete pp predstavitve predstavijo v vsakem razredu od *šestega do devetega razreda* in učencem predajo gradiva (zloženke, plakate itd.). Na vidnih mestih razstavijo tiskane plakate z osnovnimi sporočili za zaščito pred soncem, da jih ves čas opozarjajo in spominjajo na obravnavano temo. Izberejo tudi nekaj prostovoljcev *sedmega razreda*, v katerem je koža bolj natančno obravnavana, da sami izdelajo plakate, ki jih predstavijo sošolcem. Kasneje pa sedmošolci – prostovoljci pripravijo še kakšno zanimivost in prilagodijo težavnostno stopnjo (npr. kot pobarvanka, miselni vzorec) mlajšim otrokom – učencem *prvega do tretjega razreda*. Tako starejši učenci mlajše opozarjajo o nevarnostih sonca in možnostih zaščite ter skupaj opremijo tudi oglasne table na obeh šolah.

V četrtih in petih razredih izvedem predstavitve kar sama, kot vodja programa na naši šoli, in šolarjem razdelim plakate in kazala. Pomagam si tudi z Delovnim gradivom za izvajanje programa varno s soncem v četrtih in petih razredih osnovnih šol ter prejetimi pp prezentacijami.

Posebno skrb pri izvedbi programa Varno s soncem posvečamo razredom z učenci, ki gredo v tekočem šolskem letu v šolo v naravi. Pred odhodom v šolo v naravi na roditeljskem sestanku program predstavimo tudi njihovim staršem in jih prosimo, da otroke opremijo tako, da se bodo lahko primerno zaščitili. Za časa bivanja v šoli v naravi učencem na začetku predstavimo problematiko izpostavljanja UV sevanju in jih seznanimo z možnostmi zaščite, potem pa zaščitne ukrepe ves čas izvajamo v praksi.

Primeri konkretnih aktivnosti:

* **Obveščanje staršev** **o programu Varno s soncem**: preko oglasnih desk, spletne strani in na roditeljskih sestankih ( plakati, risbe, napisi o prinašanju čepic in steklenic z vodo, lahkih oblačil in zaščitnih krem).
* **Izvajanje aktivnosti na prostem:** aktivnosti prestavimo na senčno stranali pa si pomagamo s senčniki oz. jih, v kolikor se da, časovno prilagodimo gibanju sonca.
* **Dežurni učitelj**iso še bolj pozorni na to,da se učenci zadržujejo v senčnih delih.
* Na hodnikih in v jedilnici je **na voljo voda** in kozarčki za pitje. Ob igri na prostem pa učenci odnašajo s seboj svoje stekleničke z vodo.

Ugotavljamo, da so učenci in starši prve in druge triade vsako leto bolj skrbni pri uporabi tankih, lahkih oblačil in pokrival in redno skrbijo za to, da imajo otroci stekleničke za vodo. Malo manj odziva pa zaenkrat opažamo pri najstnikih.

Brigita Kovač

Vodja tima Zdrava šola Osnovna šola Primoža Trubarja, Laško